Skáldsagan Three Act Tragedy eftir Agöthu Christie í þýðingu Ragnars . Virtur leikhúsmaður býður tólf manns í heimsókn , þar á meðal leynilögreglumanninum Hercule Poirot . En hann fær svo sannarlega ekki að slaka á vegna þess að fyrir kvöldmatinn hnígur einn gestanna niður eftir að hafa fengið sér sopa úr glasinu sínu . Ekki finnst vottur af eitri í glasinu , enda getur enginn ímyndað sér að hinn látni – gamall , indæll prestur – hafi átt nokkra óvini . En áhugi Poirots er vakin og ýmislegt athugavert kemur í ljós við rannsóknina . Þetta er þó aðeins byrjunin og fleiri eiga eftir að falla í valinn . Úr bókinni : „ Babbington veiktist mjög skyndilega , “ sagði Poirot djúpt hugsi . „ Mjög skyndilega . “ Satterthwaite útskýrði fyrir honum kenninguna um sjálfsmorðið og sagði frá tillögu sinni um að láta efnagreina innihald glassins . Poirot kinkaði kolli með velþóknun . „ Það skaðar engan að gera það . Ég tel mig samt vera góðan mannþekkjara og mér finnst mjög ólíklegt að einhver hafi viljað svona indælan , gamlan mann feigan . Og þeim mun ólíklegri er sjálfsmorðstilgátan . En innihald kokteilglassins á eftir að leiða sannleikann í ljós . “ „ Hvað heldur þú að finnist í glasinu ? “ „ Ég ? Ég get bara giskað á það . Viltu að ég geri það ? “ „ Þá giska ég á að þar finnist leifar af mjög góðum þurrum martíní , “ sagði hann og hneigði sig lítið eitt fyrir Sir Charles . „ Það er mjög erfitt að ætla að byrla einhverjum eitur í einu kokkteilglasi af mörgum glösum á bakka . Og ef þessi indæli , gamli prestur hefði viljað fremja sjálfsmorð efast ég um að veisla eins og þessi væri rétti vettvangurinn . Það væri ekki mjög tillitsamt af honum , og mér sýndist séra Babbington vera mjög tillitssamur maður . Þið báðuð um álit mitt og nú hafið þið fengið það . “ Það varð andartaksþögn . Sir Charles dró djúpt andann , opnaði glugga og leit út . „ Það er meira rok en áðan , “ sagði hann . Sir Charles hafði aftur breyst úr leyniþjónustumanninum í sjómanninn . En Satterthwaite tók eftir því að hann var síður en svo ánægður með að fá ekki að leika hitt hlutverkið áfram .